《沈变堂大令》
清代·金武祥

江边一树冲寒开，梅花闹处春风来。官阁诗人动诗兴，可惜健步难移栽。

君作梅花诗，诗中能有画。岂知能画如能诗，写上生绡逞奇怪。

墨痕枯瘦妙入神，逃禅老人身外身。初疑月地堕香影，便与孤山娱好春。

一幅相遗趣横溢，细数枝南与枝北。披图髣髴到江边，一笑相逢旧相识。

作者简介：原名则仁，号溎生，名宿金一士之孙。清末民初人，先应邀兖州县官幕友，后以捐班至广东候补，得署赤溪直隶厅同知。五十岁后，因丁忧而依例解任归里，从事地方文献收集，整理出版，享年八十三岁。著有芙蓉江上草堂诗稿及江阴丛书、粟香室丛书等多种。